Kaljo Kiisk
Kaljo Kiisk (3. detsember 1925 Vaivina küla, Voka vald, Jõhvi kihelkond – 20. september 2007 Tallinn) oli Eesti näitleja, filmilavastaja ja poliitik. 1944. aastal teenis ta Relva-SS-i koosseisus ja võttis õhutõrjekahuri meeskonnas osa Sinimägede lahingust. 1946. aastal lõpetas ta Rakvere 1. keskkooli ning õppis aastatel 1946–1947 Tallinna Polütehnilises Instituudis maavarade allmaakaevandamist. 1947. aastal astus Eesti NSV Riiklikku Teatriinstituuti, kuid aastal 1948 vahetas ta Tallinna teatrikooli Moskva GITIS-e eesti stuudios, mille lõpetas aastal 1953. Pärast lõpetamist oli Kiisk Tallinna Draamateatri näitleja ja aastatel 1955–1990 Tallinnfilmi lavastaja. Aastatel 1962–1987 oli ta Eesti Kinoliidu juhatuse esimene sekretär.